Je Pierres, dit Galafins, de Poloigney, chevaliers, fais savoir à touz ces qui verront et orront ces presantes lettres que j’ay pris en fié dou noble baron Jeham de Chalon, signour d’Arlay, une moie piece de vigne assisse ou territoire de Bivilley, ou leu que l’on dit en Sarre, et la place et les autres fiez et les partaiges, liquex vigne siet delez la vigne mons. Haymon, chastelain de Monront, d’une part, et delez la vigne Ogier, dit Entre, de Bivilley, d’autre part, et en ay fait homaige et feauté au devantdit noble baron monsignour Jeham de Chalon, sauve la feauté de mes signours, c’est assavoir dou Chastelenat de mons. Odon Le Grant, de Poloigney, chevalier, et des hoirs mons. Haymon, dit Juene. Et pour ce que je suis antrez en l’omaige doudit noble baron, il m’a donné XV livres de bons estevenans, lesquex j’ay eues et receues de luy, et bien m’an suis tenuz appaiez. En tesmoignaige de laquel chose, je, lidiz Pierres, ay requis et fait metre en ces lattres le seel de la court dou noble baron et puissant le conte de Bourgoigne, duquel l’on use à Poloigney. Faites et données en l’am de l’incarnation Nostre Signour Jhesu Crist corrant per mil CC octante et cinc, ou mois de decembre.